钦定古今图书集成/理学汇编/学行典/第174卷 > 蒋信
## 钦定古今图书集成/理学汇编/学行典/第174卷 > 蒋信

按《野史蒋信传》：“信字卿实，常德人。年十四失怙，居丧
毁瘠，久为诸生，𫗴粥常不充。稽古求志，检身以礼，虽
盛暑未尝袒裼。与同乡冀元亨善，一日，论《大学》，信曰：
‘知止当是识仁体’。元亨跃然曰：‘如是则定静安虑，即
是以诚敬存之’。自是讲求愈力已，王守仁谪龙场，经
其地，遂偕元亨师事焉。无何，得危疾，入道林寺，闭目”
静坐者半年，洞见万物一体，学遂大进，诸生多从之
游。嘉靖初，贡入京师，复师湛若水。及若水为南京祭
酒，信遂卒业南监。若水门下士多，则令信分教。至十
一年举进士，年已五十矣。初除户部主事，迁兵部员
外郎，旋擢四川水利佥事。播州土官以重贿馈于途，
叱去之。尽心民瘼，民无不得以情言者。有道士以妖
术愚众，横夺人赀，他司遣人往摄，莫敢近。使召之，其
术不验，遂寘诸法。十九年迁贵州提学副使，迪士以
实行。建书院二，左曰“文明”，右曰“正学。”聚群髦士其中，
廪而诲之。龙场故有“守仁祠”，为置祀田。湖广清浪五
卫诸生以道远不能赴乡试，信请附试于贵州，增其
解额。奸民易棐等窜入苗中，诱其酋为不法。御史赵
大佑捕获之，苗大哄。巡抚刘彭年惧信，遣使谕以国
法，立解散。信以病数乞归，彭年不许。会都御史万镗
以勘苗情至辰州，檄监司一人赴军中议事。彭年乃
以属信，事竣，暂一过家，而御史魏洪冕劾其擅离职
守，遂除名。信之初从守仁游也，时未有以良知立教。
后与若水游处最久，故其学得之湛氏为多。然信践
履笃实，不事虚谈，湖南学者莫不信从其教，称之曰
“正学先生。”卒，年七十九，门人咸衰绖执丧。